Heimo Lampi (ylärivissä kesk.) ja muita kapteeni Aholan lentueen miehiä (Lentolaivue 24) vuonna 1942.
**Heimo Olavi Lampi** (29. helmikuuta 1920 Hollola – 1. kesäkuuta 1998 Helsinki) oli suomalainen Kouvolan hovioikeuden presidentti, korkeimman oikeuden jäsen, kirjailija ja sodan aikana menestynyt taistelulentäjä. Lampi valmistui ylioppilaaksi Kuopion lyseosta jatkosodan päätyttyä 1945, Ilmasotakoulusta hän oli valmistunut jo 1940. Hän suoritti ylemmän oikeustutkinnon Helsingin yliopistossa 1948 ja sai varatuomarin arvon 1951.

Heimo Lampi vietti lapsuutensa ja nuoruutensa Sortavalassa, jonne perhe muutti Heinolasta hänen syntymävuonnaan. Perheen isä kuoli Heimon ollessa 13-vuotias, jolloin hän joutui keskeyttämään koulunkäyntinsä ja lähtemään ansiotyöhön.

Ura
---

### Taistelulentäjänä

Jatkosodan alkaessa 25. kesäkuuta 1941 Lampi saavutti ensimmäiset ilmavoittonsa. Brewster-hävittäjäkoneilla varustettu Lentolaivue 24:n toinen lentue, johon Lampi kuului, oli sijoitettuna Selänpään kentälle. Lentue hälytettiin torjumaan venäläistä 27:n SB-2-pommikoneen muodostelmaa, joka lähestyi Heinolaa. Ensimmäisinä ilmaan ehtineet Lampi ja ylikersantti Eero Kinnunen pudottivat muodostelmasta kumpikin 2½ konetta. Lampi palveli koko sodan ajan samassa laivueessa, ja sodan päättyessä hänellä oli tilillään 14 ilmavoittoa. Ratkaisutaisteluiden aikana 20. kesäkuuta 1944 Lampi pudotti yhden päivän aikana kolme viholliskonetta.

Lampi oli 1990-luvulla aloitteentekijänä jatkosodassa pudonneen suomalaisen Brewster 239 -koneen nostamiseksi. Hänen avustajinaan olivat tytär Marja Lampi ja sukeltaja Timo Nyman avustajineen sekä venäläinen ilmailuharrastaja Vladimir Prytkov ryhmänsä kanssa.

### Lakimiehenä

Lakimieheksi valmistuttuaan Lampi eteni hovioikeuden esittelijästä ja asianajotoimiston avustajan tehtävistä tuomariksi, ensin hovioikeudenneuvokseksi Itä-Suomen hovioikeuteen ja edelleen korkeimman oikeuden jäseneksi vuonna 1968. Hänet nimitettiin vasta perustetun Kouvolan hovioikeuden ensimmäiseksi presidentiksi 1978. Tästä virasta hän jäi eläkkeelle vuonna 1986.

Lampi toimi vuosia *Kotimaa*-lehden kolumnistina. 

Heimo Lammen sisko oli Elsa Vanhala o.s. Lampi (1918–2016), joka toimi sota-aikana muonituslottana ja oli esikuva Lotta Lunkreenille Erkki Tiesmaan säveltämässä "Eldankajärven jää" -laulussa.

Teoksia
-------

* Lampi, Heimo: *Tuomarin vala*. Kirjapaja, 1989. ISBN 951-621-938-1.
* Lampi, Heimo – Lampi, Marja: *Brewster-lentäjä*. Hobby-kustannus, 2006. ISBN 952-5334-06-6.
* Lampi, Heimo: *Elämän sykettä. Pakinoita*. Kirjapaja, 1986. ISBN 951-621-670-6.
* Lampi, Heimo: - ja lähimmäistäsi niinkuin itseäsi. 1960. WSOY
* Lampi, Heimo: Walther 7,65. 1962.WSOY
* Kihlakunnan oikeus istuu. 1969–1970. 9-osainen televisionäytelmä.
* Kuolema kulkee Meteoralla. 1981. Kirjapaja.
* Hylätty miljoona. 1982. Kirjapaja.
* Hävittäjälentäjät. Dokumenttikuunnelma. Käsikirjoitus Heimo Lampi, dramatisointi Pertti Salomaa.Yleisradio, 65 lehteä.
* Sortavalan päiviä. 1987. Kirjapaja.
* Hyvästi Sortavala. 1988. Kirjapaja.
* Tutun tuomarin valitut. 1991. Kirjapaja.
* Viimeiset syöksykierteet. Yhdessä Yrjö Turkan kanssa. 1967. WSOY.

Lähteet
-------

* Keskinen, Kalevi – Niska, Klaus – Stenman, Kari: *Suomen ilmavoimien historia 1 - Brewster B-239 ja Humu*. Helsinki: {{{Julkaisija}}}, 1975. ISBN 951-9035-16-8.
* Keskinen, Kalevi – Stenman, Kari: *Suomen ilmavoimien historia 17 - LeR 2*. Espoo: Kustannusliike Kari Stenman, 2001. ISBN 951-98751-0-7.
* Keskinen, Kalevi – Stenman, Kari: *Suomen ilmavoimien historia 26 - Ilmavoitot, osa 1*. Espoo: {{{Julkaisija}}}, 2006. ISBN 952-99432-8-8.

### Viitteet

1. ↑  Tolonen, Jaana (toim.): *Suomen lakimiehet – Finlands jurister 1988*, s. 517. Suomen Lakimiesliiton kirjasarja, 99. Helsinki: Lakimiesliiton kustannus, 1988. ISSN 0585-9530. ISBN 951-640-395-6.
2. ↑  Toivo Sainio ja Erik Nybergh (toim.): *Suomen lakimiehet - Finlands jurister 1982*, s. 457. Helsinki: Suomen Lakimiesliiton Kustannus 1982. ISBN 951-640-153-8.
3. 1 2  Lampi, Marja: Heimo Lampi: Hävittäjälentäjä, tuomari ja kirjailija  15.3.2016. Juristiuutiset.
4. ↑  Keskinen–Niska–Stenman 1975, s. 14.
5. ↑  Keskinen–Stenman 2001, s. 125.
6. ↑  Keskinen–Stenman 2006, s. 95
7. ↑  Ahonen, Hannu: Brewster 239: BW-372 Ainutlaatuinen.  *Tekniikan maailma*, 1.4.2009, nro 7/09, s. 56–59.  Yhtyneet kuvalehdet.
8. ↑  Sotien Legendat 2016, s. 34.

Aiheesta muualla
----------------

* Heimo Lampi – the Pilot and the Writer. (Arkistoitu – Internet Archive) (englanniksi)
* Verlan ilmataistelu 25.6.1941. (Arkistoitu – Internet Archive)
* Heimo Lampi Kasvo-ohjelmassa 1979. Ylen Elävä arkisto.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)

 |

 |